Informacija žiniasklaidai

2024-12-09

**LKU kredito unijų grupė pradeda teikti lengvatines paskolas smulkiojo verslo finansavimui**

Nacionalinis plėtros bankas ILTE kviečia labai mažas, mažas įmones ir verslininkus, veikiančius iki 1 metų, kreiptis į LKU kredito unijų grupę dėl lengvatinių paskolų verslo pradžiai. Smulkiojo verslo finansavimui iš finansinės priemonės „Verslumo skatinimas 3“ skirta 29 mln. eurų. LKU grupės kredito unijos verslo finansavimui pagal šią priemonę skirs dar 7,25 mln. eurų nuosavų lėšų.

Lietuvoje išorinį finansavimą sudėtingiausia gauti labai mažai, naujai veiklą pradėjusiai, paslaugų sektoriuje veikiančiai įmonei, kuriai būtinos apyvartinės lėšos. Tai parodė 2024 m. rugpjūčio mėn. ILTE užsakymu atliktas Lietuvos verslo įmonių tyrimas.

„Pradedantys verslai paprastai dar neturi kredito istorijos arba įkeičiamo turto, todėl finansuotojų požiūriu, šių projektų rizika yra aukšta. Siekdami sudaryti palankias sąlygas gauti finansavimą pradėti ar plėtoti savo verslą, prisiimame didesnę riziką ir skatiname verslumą bei savarankišką užimtumą“, – teigia Ausma Bartkutė, ILTE Produktų valdymo departamento direktorė.

Investicinės ir apyvartinės paskolos teikiamos labai mažoms, mažoms įmonėms ir verslininkams, registruotiems ir veikiantiems iki 1-erių metų. Lengvatinės paskolos iki 25 tūkst. eurų teikiamos 10 metų laikotarpiui, paskolos palūkanos – iki 3,5 proc. + 3 mėn. EURIBOR.

LKU kredito unijų grupę prižiūrinčios Lietuvos centrinės kredito unijos (LCKU) administracijos vadovas Mindaugas Vijūnas sako, kad jaunų įmonių augimo ir plėtros skatinimas bėgant metams tapo viena iš kredito unijų misijų:

„LKU grupė dar 2009 metais pirmą kartą pasirašė sutartį dėl paskolų teikimo pagal finansinę priemonę „Verslumo skatinimas“. Kiek vėliau, 2016-aisiais, sėkmingai prisijungėme ir prie antrojo šios finansinės priemonės etapo. Per visą laikotarpį mūsų kredito unijos suteikė finansavimą net 2 800 naujai veiklą pradėjusių verslo įmonių už daugiau nei 50 mln. eurų.

Ši finansinė priemonė sudaro sąlygas finansuoti jaunų įmonių augimą ir kartu stiprinti visos šalies ekonomiką. LKU grupės kredito unijos šį procesą aktyviai palaiko ir prisideda jau daugiau nei 15 metų“, – teigia M. Vijūnas.

ILTE pagal priemonę „Verslumo skatinimas“ jau suteikė daugiau nei 46 mln. eurų finansavimą verslo pradžiai. Dažniausiai dėl paskolų kreipėsi mažmeninės prekybos, transporto remonto, statybos ir maitinimo paslaugas teikiančios įmonės.

Norintys gauti paskolą verslai turėtų kreiptis į savo savivaldybei priklausančią LKU grupės kredito uniją, kuri priima sprendimus dėl lengvatinių paskolų suteikimo bei išdavimo.

Paskolų sutartys su klientais pasirašomos iki 2027 metų gruodžio 31 d.

*Paskolas teikiančių finansų partnerių sąrašą sudaro 25 LKU grupės kredito unijos: Alytaus kredito unija, Anykščių kredito unija, ARKU kredito unija, Druskininkų kredito unija, Grinkiškio kredito unija, Jonavos kredito unija, Kauno kredito unija, Kauno regiono kredito unija, Kėdainių krašto kredito unija, Klaipėdos kredito unija, Kretingos kredito unija, Kredito unija „Fortūna“,*

*Kredito unija „Magnus“, Kredito unija „Sūduvos parama“, Kredito unija „Tikroji viltis“, Mažeikių kredito unija, Pakruojo kredito unija, Palangos kredito unija, Panevėžio kredito unija, „Pilies“ kredito unija, Šeimos kredito unija, Tauragės kredito unija, Trakų kredito unija, Utenos kredito unija, Vytauto Didžiojo kredito unija.*

*UAB ILTE  – nacionalinis plėtros bankas, teikiantis finansines paslaugas verslo, žemės ūkio ir viešojo sektoriaus klientams. Šiuo metu ILTE dirba su 10  tūkst. klientų, bendrovės valdomas portfelis siekia 1,4 mlrd. eurų.*

Daugiau informacijos:

UAB ILTE

Viktorija Voroncova

[viktorija.voroncova@ilte.lt](mailto:viktorija.voroncova@ilte.lt)

+37063863484